**הכנסת העשרים-ושלוש**

**מושב שני**

**פרוטוקול מס' 201**

**מישיבת ועדת הכספים**

**יום שלישי, כ"ב בכסלו התשפ"א (08 בדצמבר 2020), שעה 12:19**

**סדר היום:**

 << נושא >> 1. הצעת תקנות התעבורה (תיקון מס'), התשפ"א-2020 (אגרת רישיון נהיגה) << נושא >>

 << נושא >> 2. הצעת תקנות התעבורה (תיקון מס'), התשפ"א-2020 << נושא >>

**נכחו:**

**חברי הוועדה:**

משה גפני – היו"ר

ינון אזולאי

מיקי לוי

אלכס קושניר

הילה שי וזאן

**מוזמנים:**

|  |  |  |
| --- | --- | --- |
| אפי רוזן | – | מנהל אגף הרישוי, משרד התחבורה והבטיחות בדרכים |
| תמי פרידמן | – | עו"ד, סגנית היועצת המשפטית, משרד התחבורה והבטיחות בדרכים |

**ייעוץ משפטי:**

אייל לב ארי

**מנהל הוועדה:**

טמיר כהן

**רישום פרלמנטרי:**

אהובה שרון, חבר תרגומים

<< נושא >> הצעת תקנות התעבורה (תיקון מס'), התשפ"א-2020 (אגרת רישיון נהיגה) << נושא >>

<< נושא >> הצעת תקנות התעבורה (תיקון מס'), התשפ"א-2020 << נושא >>

 << יור >> היו"ר משה גפני: << יור >>

אנחנו דנים בהצעת תקנות התעבורה (תיקון מס'), התשפ"א-2020 (אגרת רישיון נהיגה) ובהצעת תקנות התעבורה (תיקון מס'), התשפ"א-2020 .

מי מציג את תקנות התעבורה?

 << אורח >> תמי פרידמן: << אורח >>

אני. סגנית היועצת המשפטית, משרד התחבורה והבטיחות בדרכים. להקריא?

 << יור >> היו"ר משה גפני: << יור >>

קודם תסבירי. יכול להיות שנחסוך לך את ההקראה כי נגיד שההסבר הוא כזה שמשכנע אותנו לא לדון בזה. בצחוק. אנחנו צריכים קודם לדעת על מה מדובר.

 << אורח >> תמי פרידמן: << אורח >>

מוצע לקבוע כי אגרה בעד רישיון נהיגה לדרגות נמוכות, שזה לאופנוע A, A1, A2-1 ו-B, שזה רכב פרטי, תעמוד על סך של 510 שקלים עד גיל 70. נכון להיום מחדשים את הרישיון כל עשר שנים וכל עשר שנים משלמים 400 פלוס שקלים. מוצע שישלמו פעם אחת 510 שקלים וזה אחרי שנהג מוציא רישיון, שנתיים נהג חדש, חמש שנים נהג צעיר ואז יהיה לו לתקופה של עד גיל 70 וישולם סך של 510 שקלים.

 << דובר >> מיקי לוי (יש עתיד-תל"ם): << דובר >>

רגע. אל תרוצי. 410 שקלים לכמה שנים?

 << אורח >> תמי פרידמן: << אורח >>

כל עשר שנים. ל-50-45 שנים ישלמו רק 510 שקלים במקום כל עשר שנים שמשלמים 438 שקלים.

 << אורח >> אפי רוזן: << אורח >>

ראש אגף הרישוי במשרד התחבורה. עכשיו אפשר לתת לייף טיים פירייט רישיון. ברישיונות הפשוטים, לא המקצועיים, כמו במדינות נאורות בעולם, לא צריך לחדש כל עשר שנים אם לא קרה כלום. אם היום אתה הולך לחדש כל עשר שנים, נכון להיום האגרה משתנה כל שנה ואתה משלם 438 שקלים. 45 שנים, תכפיל את זה ב-4.5, אתה מתקרב ל-2,000 שקלים. אנחנו אומרים שאנחנו נותנים רישיון ל-45 שנים ותשלם רק 510 שקלים. למעשה בשונה ממה שחשבת, אנחנו מפחיתים ב-75 אחוזים את העלות למשק הבית, לאדם. אגב, זה לא למשק אלא לאדם הפרטי. הדבר הזה עולה כ-80 מיליון שקלים שמכניס לאוצר לאורך התקופה והאוצר הכניס לזה.

 << דובר >> ינון אזולאי (ש"ס): << דובר >>

איפה העוקץ?

 << אורח >> אפי רוזן: << אורח >>

אני נראה לך איש עוקץ? אין כאן עוקץ.

 << דובר >> מיקי לוי (יש עתיד-תל"ם): << דובר >>

הוא נתן הטבה.

 << אורח >> אפי רוזן: << אורח >>

לפעמים אנחנו בסדר. זה קורה.

 << דובר >> אלכס קושניר (ישראל ביתנו): << דובר >>

אתה לא יכול לעשות את זה. באנו לוחמנים, באנו להילחם ואתה אומר שאתה נותן כאן הטבה ואין שום דבר מאחוריה? אני לא מאמין.

 << דובר >> ינון אזולאי (ש"ס): << דובר >>

אמרתי למיקי שזאת הטבה. זאת באמת הטבה גדולה אבל אני רוצה לשאול עוד כמה שאלות אחרי שהיושב ראש יאשר לי.

 << אורח >> אפי רוזן: << אורח >>

הנחתי את דעתכם בהסבר?

 << דובר >> ינון אזולאי (ש"ס): << דובר >>

ברור. אגב, ובגיל 70 עוד 510.

 << אורח >> אפי רוזן: << אורח >>

גם כיום במדינת ישראל מגיל 70 עד גיל 80 מחדשים כל חמש שנים וזה עולה כ-38 שקלים לשנה בהתאמה. זה 230 שקלים לחמש שנים. מעל גיל 80, אדם הגיע לגבורות, כל שנתיים 96 שקלים.

 << יור >> היו"ר משה גפני: << יור >>

למה האוצר הסכים לתת לכם 80 מיליון שקלים? כי אתם הסכמתם לתקנה 220(א).

 << אורח >> אפי רוזן: << אורח >>

תכף נדבר על זה.

 << דובר >> הילה שי וזאן (כחול לבן): << דובר >>

אתה דיברת כרגע רק על אגרת רישוי נהיגה?

 << אורח >> אפי רוזן: << אורח >>

אתה מדבר על החזר האגרות? אדוני, ה-טרייד אוף הוא שבשלוש שנים מיליון וחצי שקלים עלות החזר.

 << יור >> היו"ר משה גפני: << יור >>

אתה תכף תצטרך להסביר את זה כי אנחנו שאלנו מה העוקץ ומצאנו אותו.

 << דובר >> הילה שי וזאן (כחול לבן): << דובר >>

למה אגרת רישיון נהיגה קשורה לתקנה 220(א)?

 << אורח >> אפי רוזן: << אורח >>

זאת עוד תקנה. אמר היושב ראש בצדק שלא נראה לו שהאוצר נתן סתם כך כסף ושאומר מה הוא לקח. אז במקרה הוא עלה על תיקון נוסף ואמרתי שהתיקון הזה, האוצר לא לקח אלא הוא – תכף נדבר על זה – נמנע מלהשיב סך של מיליון וחצי שקלים לאורך שלוש שנים.

 << יור >> היו"ר משה גפני: << יור >>

לא. אל תגיד כמה. קודם תענה על השאלות ותסביר מה אתם הולכים לעשות בתקנה 220(א).

 << אורח >> אפי רוזן: << אורח >>

נלך אגודל בצד אגודל לפי הסדר של ההקראה.

 << אורח >> תמי פרידמן: << אורח >>

להקריא?

 << יור >> היו"ר משה גפני: << יור >>

לא להקריא. להסביר. אנחנו עוד לא בהקראה. אולי לא נסכים על ההחזר? מה יש עוד?

 << אורח >> תמי פרידמן: << אורח >>

אגרות בעד מידע מתוך מאגרי המידע של רשות הרישוי. היום מנפיקים תדפיסים ורישיונות מתוך הרשימה.

 << דובר >> הילה שי וזאן (כחול לבן): << דובר >>

זה אגרת רישיון נהיגה. 10 שקלים לתדפיסים.

 << אורח >> תמי פרידמן: << אורח >>

נכון.

 << דובר >> הילה שי וזאן (כחול לבן): << דובר >>

למה זה עולה ל-20 שקלים?

 << אורח >> תמי פרידמן: << אורח >>

תכף נגיע לזה. עכשיו אנחנו מדברים על הרשימה.

 << אורח >> אפי רוזן: << אורח >>

זה לא עלה ל-20 שקלים.

 << אורח >> תמי פרידמן: << אורח >>

זה יורד לאפס. זה יורד מ-10 שקלים לאפס שקלים. ה-20 זה משהו שיורד מ-29 ל-20 שקלים.

 << אורח >> אפי רוזן: << אורח >>

מה שהורדנו ל-20 היה קודם 29 שקלים.

 << דובר >> ינון אזולאי (ש"ס): << דובר >>

הם באו היום להוריד.

 << אורח >> אפי רוזן: << אורח >>

מה ש-10, יורד לאפס שקלים.

 << דובר >> ינון אזולאי (ש"ס): << דובר >>

הדבר היחידי שהם מורידים ובעצם לוקח מהציבור, זה על הרישיון של אדם שנפטר, על ההחזר.

 << דובר >> אלכס קושניר (ישראל ביתנו): << דובר >>

תקנה 220(א) קובעת כי בן אדם שלא יכול לנהוג בשל נכות או נפטר, יקבל החזר. נפטר כנראה לא יכול לקבל, אבל מה עם הנכה?

 << אורח >> אפי רוזן: << אורח >>

נכה לא קשור. נכה זה אחד אחר.

 << אורח >> תמי פרידמן: << אורח >>

מחמת נכות הוא לא יכול לנהוג ברכב ואז הוא מבקש לבטל את הרישיון. זה מישהו שמחמת נכות לא יכול להמשיך לנהוג ולכן הוא מבקש החזר.

 << דובר >> אלכס קושניר (ישראל ביתנו): << דובר >>

פוגעים בנכים.

 << אורח >> אפי רוזן: << אורח >>

לא.

 << יור >> היו"ר משה גפני: << יור >>

שנייה, עם כל הכבוד, זה לא כולל שיש כאן לימוד בחברותות. אני מבקש שיהיה מסודר למרות שלא תמיד זה הולך לי. סיכמנו קודם על שני דברים. האחד, מה שאמרתם שהוא מקבל רישיון ל-45 שנים והוא משלם על זה 510 שקלים במקום לשלם 410 שקלים לפרק זמן כל פעם מחדש.

 << דובר >> ינון אזולאי (ש"ס): << דובר >>

אגב, זה לאו דווקא ל-45 שנים. בן אדם הוציא רישיון בגיל 50, אז עד גיל 70 הוא ישלם 510 שקלים. גם אם הוא הוציא רישיון בגיל 69, הוא ישלם 510 שקלים.

 << יור >> היו"ר משה גפני: << יור >>

עדיין זאת הטבה.

 << אורח >> תמי פרידמן: << אורח >>

אם הוא מוציא בגיל 60, הוא יקבל עשר שנים.

 << אורח >> אפי רוזן: << אורח >>

המצב לא יכול להיות מוחמר מהמצב הנוכחי. הוא יחזור לשלם רגיל. הוא לא ייפגע בשום מקרה מזה שהוא הוציא רישיון מאוחר.

 << יור >> היו"ר משה גפני: << יור >>

זאת עדיין הטבה. הטבה נוספת שאתם מביאים לנו היא אם אדם הולך להוציא את המידע והוא צריך לשלם 10 שקלים, הוא יהיה פטור.

 << אורח >> אפי רוזן: << אורח >>

אמת.

 << אורח >> תמי פרידמן: << אורח >>

נכון.

 << יור >> היו"ר משה גפני: << יור >>

אני יכול ללכת, להוציא את המידע, אני מכניס את הכרטיס, את רישיון הנהיגה, ואחרי התקנות האלה אני לא משלם עבור זה.

 << אורח >> תמי פרידמן: << אורח >>

נכון.

 << יור >> היו"ר משה גפני: << יור >>

מה עוד יש?

 << אורח >> תמי פרידמן: << אורח >>

אגרות רישוי מופחתת, תקנה 272א לתקנות התעבורה. התקנה מגדירה שזכאי לשלם אגרת רישוי מופחתת של רכב נכה רק רכב שעומד לשימושו האישי של הנכה, בן זוג או אפוטרופוס שלו. מוצע לתקן את התקנה ולהוסיף גם משפחות אומנה שמחזיקות ילד נכה. גם הן ישלמו אגרה מיוחדת.

 << דובר >> מיקי לוי (יש עתיד-תל"ם): << דובר >>

יפה מאוד.

 << דובר >> אלכס קושניר (ישראל ביתנו): << דובר >>

זה אפילו יפה שחשבתם על זה.

 << אורח >> אפי רוזן: << אורח >>

פנו אלינו. אנחנו לומדים.

 << יור >> היו"ר משה גפני: << יור >>

מה יש עוד?

 << אורח >> תמי פרידמן: << אורח >>

בגין כפל של רישיון נהיגה היום משלמים 29 שקלים. מוצע להפחית זה כך שישלמו 10 שקלים.

 << אורח >> אפי רוזן: << אורח >>

אם היום אדוני מאבד רישיון רכב או רישיון נהיגה, הרבה מן האנשים, למרות שביטלנו – ואני אומר בוועדה, במדינת ישראל אין חובת אחזקה של רישיון הרכב ברכב, המשטרה רואה הכול במחשב, אבל בכל זאת אדם אומר שהוא בן אדם מסודר ורוצה להחזיק את זה אצלו ברכב.

 << דובר >> הילה שי וזאן (כחול לבן): << דובר >>

איך מזהים את הנהג?

 << אורח >> אפי רוזן: << אורח >>

תעודת זהות או דרכון.

 << יור >> היו"ר משה גפני: << יור >>

השוטר יכול לבדוק.

 << אורח >> אפי רוזן: << אורח >>

בעבר היית מקבלת דוח תנועה על כך שהוא לא עליך. ביטלנו את זה לפני כשנה וחצי לנוחיות האזרחים אבל יש אזרחים שאומרים שהם רוצים שיהיה להם את זה. עד עכשיו היה בא אדם ואומר שאבד לו, הוא לא מוצא את זה, היה הולך לרישיומט או למשרד הרישוי והוא היה משלם במכשיר רישיומט 29 שקלים על הפעולה הזאת. אנחנו מציעים להפחית את זה ל-20 שקלים בגין רישיון רכב. למה? כי רישיון רכב זה דף. המדינה יודעת להסתדר עם עשרה שקלים. לעומת זאת, רישיון נהיגה, מפחיתים מ-29 שקלים ל-20 שקלים. מדוע ל-20? כי רישיון הפלסטיק עולה למדינת ישראל תשלום של קרוב ל-11 שקלים לזכיין.

 << יור >> היו"ר משה גפני: << יור >>

גם הטבה.

 << אורח >> אפי רוזן: << אורח >>

בשניהם הפחתנו. הנושא האחרון שלכאורה הוא איננו הטב, זאת סוגיית החזר אגרות פטרים ומי שלא יכול לנהוג.

 << אורח >> תמי פרידמן: << אורח >>

אנחנו מציעים לבטל את זה כי יש כאן טרחה מאוד משמעותית לרשת הרישוי.

 << יור >> היו"ר משה גפני: << יור >>

לבטל מה?

 << אורח >> תמי פרידמן: << אורח >>

את ההחזר.

 << דובר >> הילה שי וזאן (כחול לבן): << דובר >>

רגע, כבוד היושב ראש, לגבי 12, יש רשימה סגורה של מקרים בהם כן פוטרים.

 << אורח >> תמי פרידמן: << אורח >>

לא. רק במקרים האלה היו אמורים לשלם ואנחנו מרחיבים את זה. אנשים שניגשו לפקידות, לא ידעו לעשות את ההבחנה אם הרישיון שלך אבד או נגנב ועל פי רוב היו מחייבים או לא. לכן אמרו שבכל מקרה אתה תשלם ואנחנו מפחיתים את הסכום מ-29 שקלים ל-20 שקלים ומ-29 שקלים ל-10 שקלים בהתאמה.

 << דובר >> הילה שי וזאן (כחול לבן): << דובר >>

אבל הוא יצטרך לשלם בכל מקרה.

 << אורח >> אפי רוזן: << אורח >>

כן.

 << אורח >> תמי פרידמן: << אורח >>

זה קורה כשאתה מאבד, נגנב, נפגם או נלקח לך הרישיון. אין הרבה מקרים כאלה.

 << דובר >> מיקי לוי (יש עתיד-תל"ם): << דובר >>

היום לא צריך לקחת את רישיון הנהיגה בכיס. יש הקלה משמעותית.

 << אורח >> אפי רוזן: << אורח >>

היכולת הזאת לפטור אדם מהכפל קיימת רק לסמכות רישוי במשרד הרישוי, אלא שמי שכיתת רגליו ובא והמתין שעה וחצי ברישוי כשעוד היו תורים, שילם 29 שקלים ועוד 27 שקלים עמלת פקיד. אנחנו לא רוצים שיבואו לרישוי. כולם ישלמו 20 שקלים. לא רוצים לגזול מהאזרח שקל. אל תבוא אלינו. אנחנ לא נאפשר להם להגיע. נחסום את האפשרות הזאת.

 << יור >> היו"ר משה גפני: << יור >>

אבל אני רוצה להוציא רישיון כי הוא אבד לי.

 << אורח >> אפי רוזן: << אורח >>

אתה יכול ללכת לדואר ישראל, 702 סניפים, לכל מכשיר רישיומט, 130 מקומות, אינטרנט. היום באזור אתה יכול כל בוקר לרווחתך, אם בא לך, להדפיס את הרישיון כמה פעמים שאתה רוצה בחינם.

 << דובר >> ינון אזולאי (ש"ס): << דובר >>

מה שאמרת, זה מבורך. אתה בעצם אומר שאתה לא רוצה שיבואו למשרד הרישוי ובצדק. עשיתם בדיקה כמה עובדים תפטרו בגלל שיותר לא יגיעו לשם?

 << אורח >> אפי רוזן: << אורח >>

לא רק שלא פיטרנו עובדים. ברשות הרישוי עובדים היום 270 עובדים. לפני שנתיים עבדו 250 עובדים ולפני ארבע שנים עבדו 230 עובדים. אנחנו הגדלנו את מספר העובדים כדי להגביר את המענה הטלפוני. עברנו למענה טלפוני מלא שזה גם אדם בן 90, כמו אימא שלי, מסוגל לעשות בלי בעיה.

 << דובר >> ינון אזולאי (ש"ס): << דובר >>

כלומר, כתוצאה מכך לא תהיה פגיעה בעובדים, חד וחלק.

 << אורח >> אפי רוזן: << אורח >>

ממש לא.

 << דובר >> ינון אזולאי (ש"ס): << דובר >>

בסדר. חשוב מאוד.

 << אורח >> תמי פרידמן: << אורח >>

תקנה 220א שהזכרנו קודם.

 << יור >> היו"ר משה גפני: << יור >>

אתם לא הזכרתם. אני הזכרתי.

 << אורח >> תמי פרידמן: << אורח >>

אדם שנפטר, צריך להמציא לנו צוואה כדי שנראה מי היורשים.

 << אורח >> אפי רוזן: << אורח >>

אם אומרים לאדם שמפאת נכותו הוא לא יכול לנהוג יותר, הוא אומר שהוא רוצה לבטל את הרישיון ומבקש שיחזירו לו כסף. אותו אדם עם אדם שנפטר, רוצים בחזרה את הכסף. מה שקורה בפועל, לשמחתנו אגב, רוב התמותה במדינת ישראל היא כזאת שתוקף הרישיון שלהם הוא לשנתיים, אנשים מגיל 80 ומעלה. נוצר היום מצב שהחוק מאפשר גם ליורשים לקבל. אנחנו מצאנו שבמרבית המקרים, בגלל שמדובר בכמה עשרות שקלים, לא פונים. במצבים אחרים, לעתים להפתעתי, גם בגיל החזר ששל 35 שקלים או 40 שקלים, בגלל דם רע אצל היורשים, שישה-שבעה יורשים מתחילים אתנו תהליך. במקרה הזה, בשל עשרות שקלים, הנטל שמוטל על הרשות והיכולת שלנו עכשיו לעשות משפטי שלמה בין האנשים ולנהל את זה בבתי משפט, היא לא נכונה ומיותרת.

לעניין זה אבקש לציין שמימוש האגרות – ויש לנו מסמך כזה – מדי שנה בגין החזרים הוא לא חצה בשלוש שנים את ה-700,000 שקלים. לא חצה את הסכום הזה. זה אומר שבמקרה הכי גרוע, אל מול ארבעה מיליון 600,000 מחזיקי רישיון נהיגה, יתכן ש-200,000 שקלים גרענו מאנשים כשמדובר בכמה עשרות שקלים לאדם. זה כל מה שאנחנו מבקשים.

 << דובר >> הילה שי וזאן (כחול לבן): << דובר >>

זה ברור אבל אתה עוד פעם דילגת על החלק השני של הנכה.

 << אורח >> אפי רוזן: << אורח >>

זה אותו דבר. בדרך כלל אנשים שהם נכים ברישיונות הרגילים, אין לנו כמעט מצב שאנחנו פוסלים אדם מרישיון נהיגה בגלל נכות. עד לפני מספר שנים הייתה נהוגה פרקטיקה שבעיניי הייתה קלוקלת, שאם הגיש אדם בקשה לתג נכה וגילו שיש לו בעיה רפואית, אמרו לו, בסדר, קבל תו נכה, אבל לא ניתן לך רישיון. אנחנו הוצאנו פרקטיקה ואמרנו שזאת פגיעה בחופש הפרט. אתם תתעסקו בתו נכה באחד ובנושא של רישיון הנכה, זה סיפור אחר. לכן מאז היקף הנכים שיפסלו להם רישיונות נהיגה כליל, לגמרי, הוא לא קיים.

 << דובר >> אלכס קושניר (ישראל ביתנו): << דובר >>

אם הם כל כך מעטים, למה בכלל להתעסק בהם?

 << דובר >> ינון אזולאי (ש"ס): << דובר >>

התעסקות הקטנה, זו הבעיה שלו.

 << אורח >> אפי רוזן: << אורח >>

זו הסיבה. המעטים האלה דורשים מאתנו מערכת מיוחדת.

 << דובר >> מיקי לוי (יש עתיד-תל"ם): << דובר >>

לאור ההקלות שהמדינה נתנה בשלבים הראשונים, זה ראוי.

 << דובר >> אלכס קושניר (ישראל ביתנו): << דובר >>

אני רוצה להבין. מדובר בהחזר פשוט לבן אדם.

 << אורח >> אפי רוזן: << אורח >>

הוא לא פשוט.

 << דובר >> מיקי לוי (יש עתיד-תל"ם): << דובר >>

המערכת היא אותה מערכת.

 << אורח >> אפי רוזן: << אורח >>

אלה בודדים. אני יכול להציג מספרים.

 << דובר >> אלכס קושניר (ישראל ביתנו): << דובר >>

עוד יותר. אם זה בודדים, למה?

 << אורח >> אפי רוזן: << אורח >>

כי לבנות מערכת מחשב שמסוגלת ליצור דיפרנציאליות ביניהם, יעלה לנו מיליוני שקלים.

 << דובר >> מיקי לוי (יש עתיד-תל"ם): << דובר >>

נכה מקבל כל כך הרבה הקלות, שלא יקרה כלום אם חלילה הוא מפסיק לנהוג.

 << אורח >> אפי רוזן: << אורח >>

אני רוצה לומר עוד מילה בהקשרים של הנכים. אנחנו כל כך ליברליים שוועדת ערר שלנו מאשרת לאדם שהוא מוגבל לנהוג מביתו לבית ילדיו. זה מופיע ברישיון ונאמר שהוא רשאי לנהוג רק כך וכך. אנחנו הולכים עם הנכה עד תום ולו שיוכל לנהוג את המעט שהוא חייב. לכן האירוע הזה, אתם כמעט לא תראו אותו.

 << יור >> היו"ר משה גפני: << יור >>

מה אתם מבקשים מאתנו? נכה שמגיע ואומרים לו שהוא לא יכול להחזיק רישיון. הוא מבקש את האגרה בחזרה. כמה כסף זה?

 << אורח >> אפי רוזן: << אורח >>

עשרות שקלים.

 << יור >> היו"ר משה גפני: << יור >>

כמה עשרות?

 << אורח >> תמי פרידמן: << אורח >>

תלוי מתי.

 << אורח >> אפי רוזן: << אורח >>

תלוי מתי הוא הגיש.

 << יור >> היו"ר משה גפני: << יור >>

באמצע השנה.

 << אורח >> אפי רוזן: << אורח >>

תלוי בן כמה הוא.

 << יור >> היו"ר משה גפני: << יור >>

הוא בן 81.

 << אורח >> אפי רוזן: << אורח >>

במקרה הטוב אלה 20 שקלים. 30 שקלים במקרה הכי גרוע.

 << יור >> היו"ר משה גפני: << יור >>

למה אתם מביאים את כל העניין הזה? אני מבין שיש לכם בעיה עם היורשים. למה אתם מוחקים את התקנה?

 << אורח >> אפי רוזן: << אורח >>

אדוני שאל אותי כרגע לגבי אנשים שלא נפטרו. לגבי נכים חלילה או אדם בן 80 ומעלה, עניתי. מי שנפטר, רוב האנשים שנפטרים מעל גיל 80 לשמחתנו. מדובר בכמה עשרות שקלים, לעתים יש שלושה, ארבעה וחמישה יורשים שלא מוותרים. זה נטל אדיר עלינו. ההתכתבות עם כל אחד, ייפוי הכוח לכל אחד.

 << יור >> היו"ר משה גפני: << יור >>

מה אתם מציעים לעשות בתקנה הזאת?

 << אורח >> אפי רוזן: << אורח >>

לא להחזיר את כמה עשרות השקלים האלה.

 << דובר >> מיקי לוי (יש עתיד-תל"ם): << דובר >>

צודק.

 << יור >> היו"ר משה גפני: << יור >>

כמה כסף האוצר מקבל מזה?

 << אורח >> אפי רוזן: << אורח >>

כלום. זה מה שציינתי.

 << דובר >> הילה שי וזאן (כחול לבן): << דובר >>

חצי מיליון.

 << יור >> היו"ר משה גפני: << יור >>

כמה כסף חוזר לאוצר?

 << אורח >> אפי רוזן: << אורח >>

בארבע שנים זה חסך לאוצר מעט פחות מחצי מיליון שקלים אל מול הטבות.

<< יור >> היו"ר משה גפני: << יור >>

ההטבות, זה בסדר. אם מבטלים את התקנה הזאת, יחזרו להם חצי מיליון שקלים.

 << דובר >> מיקי לוי (יש עתיד-תל"ם): << דובר >>

בארבע שנים.

 << אורח >> אפי רוזן: << אורח >>

בהנחה שיהיה מיצוי.

 << דובר >> מיקי לוי (יש עתיד-תל"ם): << דובר >>

זאת מערכת פקידותית. זאת מערכת מחשובית. היא מיותרת. לאור ההקלות שנתנו לפני כן, לא יקרה כלום אם לא יתקבל ההחזר הזה.

 << יור >> היו"ר משה גפני: << יור >>

גם אני חושב כך.

 << אורח >> תמי פרידמן: << אורח >>

אתמול הוספנו קובץ נוסף והבטיחו לנו שידונו בו אם אני אצהיר לפרוטוקול שזאת הצעתה של השרה שלנו. במאי 2020 משרד התחבורה השיק שירות של העברת בעלות באזור האישי. כשיש מוכר יחיד של רכב וקונה יחיד, אפשר להעביר בעלות באזור האישי ואין צורך לגשת לבנק הדואר. בגין הפעולה הזאת אנחנו מציעים להפחית סך של 13 שקלים שזה הסכום שמשלמים לדואר, כך שבמקום 219 שקלים על העברת בעלות ברכב פרטי ישלמו 206 שקלים, ובאופנוע, במקום 74 שקלים ישלמו סך של 61 שקלים.

 << אורח >> אפי רוזן: << אורח >>

כשאתה עושה תהליכים דיגיטליים, זה צריך להתבטא בכך שהציבור משלם פחות

 << דובר >> מיקי לוי (יש עתיד-תל"ם): << דובר >>

את לא מכירה את משרד הרישוי של לפני 40 שנים עם התורים והצרות.

 << אורח >> אפי רוזן: << אורח >>

תודה על המחמאה.

 << יור >> היו"ר משה גפני: << יור >>

יש עוד דברים?

 << אורח >> תמי פרידמן: << אורח >>

לא.

 << יור >> היו"ר משה גפני: << יור >>

למה לא הבאתם את העברת הבעלות?

 << אורח >> תמי פרידמן: << אורח >>

הבאנו. העברתי לאייל ולטמיר.

 << דובר >> אייל לב ארי: << דובר >>

העבירו לנו. לא העבירו לוועדה.

 << אורח >> תמי פרידמן: << אורח >>

לא העברנו לוועדה כי השרה לא הייתה אתמול במשרד כדי לחתום.

 << יור >> היו"ר משה גפני: << יור >>

אני רוצה לאשר את זה, אבל בלי השרה?

 << אורח >> תמי פרידמן: << אורח >>

סיכמתי עם אייל וטמיר, בתנאי שאני אצהיר לפרוטוקול שזה על דעתה של השרה נעביר את זה.

 << יור >> היו"ר משה גפני: << יור >>

בסדר. אתם תעבירו את זה לוועדה.

 << דובר >> טמיר כהן: << דובר >>

זה לא רק אלי. גם החברים לא ראו את זה. אף אחד לא ראה את זה. אנחנו שומעים על זה עכשיו לראשונה.

 << דובר >> ינון אזולאי (ש"ס): << דובר >>

אנחנו בוועדה, מה שמגיע ברגע האחרון, בדרך כלל לא דנים בו, לטוב ולמוטב. עכשיו היושב ראש יחליט.

 << אורח >> תמי פרידמן: << אורח >>

ככל שאי אפשר, נדון בזה פעם אחרת.

 << אורח >> אפי רוזן: << אורח >>

אין לנו בעיה אבל חבל שהציבור יפסיד מזה. אנחנו מבינים את הטעות.

 << דובר >> מיקי לוי (יש עתיד-תל"ם): << דובר >>

תדע לך שעל זה נפל הנושא של הדירה השלישית, שלא הציגו בפני הוועדה בזמן המתאים.

 << דובר >> ינון אזולאי (ש"ס): << דובר >>

אפי, יש לכם מערכת של העברת בעלות דרך האתר. היו לכם תקלות של העברות בעלות? אתם יודעים לזהות את זה?

 << אורח >> אפי רוזן: << אורח >>

בטח.

 << יור >> היו"ר משה גפני: << יור >>

אתם יכולים להביא את זה היום?

 << אורח >> תמי פרידמן: << אורח >>

יש לי כאן את הקובץ. העברתי לאייל וטמיר במייל.

 << דובר >> אייל לב ארי: << דובר >>

את הפנייה החתומה.

 << אורח >> תמי פרידמן: << אורח >>

אני אשאל אם השרה נמצאת. קיבלתי אישור להצהיר לפרוטוקול שזה על דעתה אבל היא לא הייתה במשרד כדי לחתום.

 << יור >> היו"ר משה גפני: << יור >>

יכולים היום להחתים אותה?

 << אורח >> תמי פרידמן: << אורח >>

אני אשאל אותה.

 << דובר >> מיקי לוי (יש עתיד-תל"ם): << דובר >>

אולי אפשר להרים אצבע ולעשות רוויזיה.

 << אורח >> אפי רוזן: << אורח >>

ברשותך, אני יוצא לדבר עם השרה.

 << דובר >> אייל לב ארי: << דובר >>

עדיין צריכה להיות פנייה לוועדה.

 << דובר >> מיקי לוי (יש עתיד-תל"ם): << דובר >>

אני שואל אם אפשר לעשות הצבעה וגפני יעשה רוויזיה.

 << יור >> היו"ר משה גפני: << יור >>

לא. אי אפשר. אנחנו כולנו באמת רוצים לאשר את זה אבל לפעמים מגיעים דברים כאלה שאתה תצעק עד השמיים, בצדק, שלא ראינו את זה. אנחנו בהמשך נאשר את זה. בנושא הדירה השלישית, זאת הייתה הבעיה. בג"ץ פסל את זה בגלל זה ולא לגופו של עניין.

 << דובר >> מיקי לוי (יש עתיד-תל"ם): << דובר >>

חד משמעית.

 << יור >> היו"ר משה גפני: << יור >>

תקריאי בבקשה את התקנות.

 << אורח >> תמי פרידמן: << אורח >>

**תקנות התעבורה (תיקון מס' ), התשפ|א-2020**

בתוקף סמכותי לפי סעיף 70(10) לפקודת התעבורה (להלן – הפקודה), באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת הכספים של הכנסת לפי סעיף 1(ב) לחוק יסוד: משק המדינה, אני מתקין תקנות אלה:

1. תיקון התוספת הראשונה

בתקנות התעבורה, התשכ"א-1961 (להלן – התקנות העיקריות), בתוספת הראשונה:

1. בחלק א', אחרי פרט 2ו' יבוא:

טור א' טור ב' בשקלים חדשים

 "2ז. בעד רישיון נהיגה או בעד חידושו לתקופה של

 מעל 10 שנים ועד למועד שבו חלה חובת 510"

 בדיקות רפואיות לפי תקנה 196(ב)

1. חלק ה' – יימחק.

1. תחילה

תחילתו של פרט 2ז, בחלק א', בתוספת הראשונה לתקנות העיקריות, כנוסחו בתקנה 1(1) לתקנות העיקריות, ב-1 בחודש שיחול לאחר תום שלושה חודשים ממועד פרסומן של תקנות אלה.

אני עוברת לקובץ השני.

תקנות התעבורה (תיקון מס' ), התשפ"א-2020

בתוקף סמכותי לפי סעיף 19 ו-70(10) לפקודת התעבורה (להלן – הפקודה), באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת הכספים של הכנסת לפי סעיף 1(ב) לחוק יסוד: משק המדינה, ולפי סעיף 19 לפקודה, אני מתקינה תקנות אלה:

1. תיקון תקנה 12'

בתקנות התעבורה, התשכ"א-1961 (להלן – התקנות העיקריות, בתקנה 12, במקום תקנת משנה (א) יבוא:

"(א) רשות הרישוי רשאית לתת כפל תעודה למבקש אשר פנה לרשות ובמועד פנייתו רשאי להחזיק בה, ובלבד ששולמה האגרה לכך".

1. ביטול תקנה 220א

תקנה 220א לתקנות העיקריות – בטלה.

1. תיקון תקנה 272א

בתקנה 272א(א) לתקניות העיקריות, בפסקה (2) אחרי "על שם האפוטרופוס שלו" יבוא "על שם האומן שלו כהגדרתו בחוק אומנה לילדים, התשע"ו-2016".

1. תיקון התוספת הראשונה

בתוספת הראשונה לתקנות העיקריות –

1. בחלק א' בפרט 9 בטור ב', במקום "29" יבוא "20".
2. בחלק ב' בפרט 3 בטור ב', במקום "40" יבוא "20".
3. בחלק ג' בפרט 16 בטור "שקלים חדשים" מול "כפל רישיון רכב או כפל אישור", במקום "29" יבוא "10".
4. תחילה

תחילתן של תקנות 1 ו-4, 90 ימים ממועד פרסומן.

1. הוראות מעבר

יראו לגבי בקשה שהוגשה לפי תקנה 220א לתקנות העיקריות כנוסחה ערב יום התחילה של תקנה 23 לתקנות אלה כאילו התקנה האמורה עדיין בתוקף.

 << דובר >> ינון אזולאי (ש"ס): << דובר >>

לגבי 272א. אולי שינוי בנוסח. במקום "נכה" אולי לומר "אנשים עם מוגבלות" או "אדם עם מוגבלות".

 << אורח >> תמי פרידמן: << אורח >>

לא כתוב נכה. כתוב שם האפוטרופוס שלו.

 << דובר >> ינון אזולאי (ש"ס): << דובר >>

לא. הסתכלתי בתקנה עצמה. אני חושב שראוי שנשנה את זה לאנשים עם מוגבלות.

 << אורח >> תמי פרידמן: << אורח >>

בתקנה עצמה.

 << דובר >> ינון אזולאי (ש"ס): << דובר >>

כן. זה גם עבר בחוק. היום מציינים את זה בכנסת ואני חושב שזה דבר ראוי.

 << אורח >> תמי פרידמן: << אורח >>

בסדר.

 << אורח >> אפי רוזן: << אורח >>

זה יגיע היום חתום. השרה תחתום על זה.

 << יור >> היו"ר משה גפני: << יור >>

בסדר. אם זה יגיע היום, נשים ת זה מיד בסדר היום ונצביע. עכשיו אנחנו הולכים להצביע על התקנות המונחות לפנינו שחתומות על ידי השרה כפי שהקריאה אותן תמי פרידמן.

 מי בעד אישור התקנות כפי שהוקראו על ידי תמי פרידמן? מי נגד? מי נמנע?

הצבעה

אושר

 << יור >> היו"ר משה גפני: << יור >>

התקנות אושרו.

ברגע שיגיעו התקנות חתומות על ידי השרה - אנחנו רוצים לתמוך זה, כולנו בעד – מיד נשים אותן בסדר היום. לא נחכה יומיים כפי שאנחנו נוהגים לעשות. גם אם זה צריך להיות מחר, נביא את זה מחר ונאשר. אם זה יגיע היום – הישיבה תימשך עד שעה 14:00 – אנחנו נוסיף את זה היום.

 << דובר >> ינון אזולאי (ש"ס): << דובר >>

 הרב בפני, צריך לומר מילה טובה על מה שהבאתם היום. אלה הטבות.

 << יור >> היו"ר משה גפני: << יור >>

אנחנו מודים לכם על התקנות הללו. התקנות הללו הן תקנות טובות שעוזרות לאזרחים. אנחנו שמחים על כך. תודה רבה. תביאו את התקנות כמה שיותר מהר כדי שנוכל לאשר אותן כמה שיותר מהר. אנחנו צריכים להקפיד על הנוהל כי אחרת נהיה בבעיה בדברים קריטיים, גם כלפי החברים. אני משתדל לא לעשות דברים שהחברים לא ידעו עליהם מראש.

תודה.

 << סיום >> הישיבה ננעלה בשעה 12:49. << סיום >>